24. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΚΟΙΝ. ΥΠΗΡΕΣΙΩΝ Αριθ. 31658/7532 της 19 Απρ./8 Ιουν. 1979 (ΦΕΚ Β΄ 545) Περί παροχής επιδομάτων στους ιατρούς του Ι.Κ.Α. προς απόδοση πραγματικών δαπανών τούτων. ΄Εχοντας υπόψη: 1.Τις διατάξεις: α)Του Π.Δ. 904/1978 άρθρ. 2 παρ. 8 «περί καθορισμού των διατηρητέων επιδομάτων υπό ενίων κατηγοριών δημοσίων υπαλλήλων εν γένει πολιτικών και στρατιωτικών και υπαλλήλων Ν.Π.Δ.Δ.», ως και του τρόπου υπολογισμού τούτων (ΦΕΚ 217/11.12. 78 τ.Α΄). 2.Την αριθ. 175258/6464/20.12.78 εγκύκλιο του Υπουργείου Οικονομικών Γ .Λ.Κ. 3.Την αριθ. 241389/25.1.1979 πρόταση του ΙΚΑ, αποφασίζουμε: 1.Παρέχουμε εις τους ιατρούς του Ιδρύματος Κοινωνικών Ασφαλίσεων, προς απόδοση πραγματικών δαπανών τούτων, τα κάτωθι επιδόματα. α)Στους μονίμους ιατρούς θεραπευτές και οδοντιάτρους που ασχολούνται στα δικά τους ιατρεία ή εργαστήρια για λογαριασμό του Ιδρύματος, επίδομα ιατρείου σε ποσοστό 30% επί του βασικού μηνιαίου μισθού του 4ου βαθμού της κλίμακος της διοικητικής ιεραρχίας για απόδοση των δαπανών χρήσεως επιδεσμικού ή άλλου υλικού, φθοράς μηχανημάτων και εργαλείων, καθώς και ενοικίου. β)Στους μονίμους ιατρούς που μετακινούνται είτε για την κατ’ οίκον περίθαλψη των ασθενών, είτε για έλεγχο ιατρείων, εργαστηρίων και θεραπευτηρίων κάθε φύσεως, επίδομα κινήσεως σε ποσοστό 10% σ’ αυτούς που δεν χρησιμοποιούν δικό τους μεταφορικό μέσο, και ποσοστά 25% και 20% στους θεραπευτές και ελεγκτές ιατρούς αντιστοίχως, που χρησιμοποιούν δικό τους μεταφορικό μέσο, επί του βασικού μισθού του 4ου βαθμού της κλίμακος της διοικητικής ιεραρχίας. Η ισχύς της αποφάσεως αυτής αρχίζει από 11.12.1978. Η απόφαση αυτή να δημοσιευθεί στην Εφημερίδα της Κυβερνήσεως. 